سعيد الناصري رئيس الوداد البيضاوي المسؤول الاول على لخسارة اللي تعرضات ليه الحمرا البارح ضد بركان. مسؤول كثر من المدرب واللعابة. علاش؟ حقاش ما داهاش فالفرقة مؤخرا. دخل فحروب خاوية ماشي فصالح الوداد ضد جهات منها رئيس الجامعة الملكية لكرة القدم فوزي لقجع. داك الشي اللي دارو فصيل ودادي ديال “مافيا لقجع” على حيوطا فكازا ومدن اخرى كانت خطأ وفضيحة. علاش حقاش رئيس الوداد تم اتهامو وعوض ما يخرج يهدر يدافع على راسو٬ رجع اللاور. سكوتو مشكلة. خاصو يهدر. خاصو يدافع على فرقتو. المطالبة بعدم استكمال البطولة بسباب الجايحة واعطاءها للوداد ما كيشرفش نادي بحال الحمرا. واخا خرج فصيل واكد فبيان رسمي انو هو مول هاد الشعار٬ ما حيدش التهمة على رئيس النادي. هادا كيبين باللي الفرقة تضررات من هاد الشي. التركيز ما بقاش على الكورة. على امور خارجة على الكورة. الناصري ما وجدش للمدرب اللعابة اللي يقدر يمكن بيهم البطولة ايلى تصابو الرسميين. ما ننساوش راه تابعانا نصف نهاية الشامبينز ليك الافريقية فالشهر الجاي. يعني خاص فرقة. الصدفة ان الشرق وقف الوداد ويقدر يتسبب فازاحتو على الصدارة. لعب مع وجدة وتعادل بدون اقناع ولعب مع بركان فرقة فوزي لقجع وخسر. خسارة مدلة للرئيس للوداد للجمهور. انتقام من النادي البرتقالي لداك الشي اللي وقع لرئيسهم الحقيقي. الوداد دابا بعيدة بنقطة وحدة على بركان والراجا. خسرات تركيزها. لعب رئيسها دور فهاد الشي. الرئيس مهمتو بالاضافة الى وجد كاع الظروف وما يخليش المدرب واحل كيف وقع لگاريدو مدرب الحمرا٬ البارح فبركان٬ وخاصو يكون مع الفرقة. مع اللعابة. يشجعهم يدعمهم. يقدرو يديموراليزاو يقدرو يتنرفزو. خدمة المكتب يدخل فالوقت المناسب. هاداك الوقت كان بعد ماتش وجدة. رئيس الوداد ما دارهاش. جات كبوة بركان. هادي كبوة قاصحة. يقدر النادي ما ينوضش منها. خاص الرئيس ينسى حروبو ويديها فالفرقة. هادوك الشعارات اللي تهزات ضد لقجع غادية تكون ضدو ايلى خسر شي ماتش اخر. 
رئيس الوداد داها فالصراعات الخاوية ودخل فحروب من التحت ضد لقجع والنتيجة: خسر فبركان والبطولة قريبة تمشي ليه